Neuvoston 28 päivänä helmikuuta 2000 Euroopan yhteisöjen perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 19/2000 Euroopan parlamentin ja neuvoston asetuksen antamiseksi jäsenvaltioiden välisen tavarakaupan tilastoista annetun neuvoston asetuksen (ETY) N:o 3330/91 muuttamisesta erityisesti tuotenimikkeistön yksinkertaistetun soveltamisen osalta



Virallinen lehti nro C 087 , 24/03/2000 s. 0011 - 0014



Neuvoston 28 päivänä helmikuuta 2000 vahvistama yhteinen kanta (EY) N:o 19/2000 Euroopan parlamentin ja neuvoston asetuksen (EY) N:o .../2000 antamiseksi jäsenvaltioiden välisen tavarakaupan tilastoista annetun neuvoston asetuksen (ETY) N:o 3330/91 muuttamisesta erityisesti tuotenimikkeistön yksinkertaistetun soveltamisen osalta (2000/C 87/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Neuvoston asetuksen (ETY) N:o 3330/91(4) mukaisesti yhteisö ja sen jäsenvaltiot laativat jäsenvaltioiden välisen tavarakaupan tilastoja (Intrastat) siirtymäkaudella, joka alkoi 1 päivänä tammikuuta 1993 ja päättyy ajankohtana, jona siirrytään yhtenäiseen verotusjärjestelmään alkuperäjäsenvaltiossa. (2) Sisämarkkinoiden lainsäädännön yksinkertaistamisella, sellaisena kuin se on ilmaistuna SLIM-aloitteessa (sisämarkkinoiden lainsäädännön yksinkertaistaminen), pyritään parantamaan yritysten kilpailukykyä ja mahdollisuuksia luoda uusia työpaikkoja. (3) Intrastat-järjestelmän yksinkertaistaminen on valittu SLIM-aloitteeseen kuuluvaksi kokeiluhankkeeksi, ja SLIM-Intrastat-työryhmän laatimista yksityiskohtaisista ehdotuksista, joiden tarkoituksena on keventää tilastotietojen toimittajien rasitetta, on annettu tiedonanto Euroopan parlamentille ja neuvostolle, ja ehdotukset on otettu myönteisesti vastaan. (4) Eräs edellä mainituista ehdotuksista on tuotenimikkeistön yksinkertaistettu soveltaminen, koska tilastotietojen toimittajat pitävät tuotteiden luokittelua yleensä vaikeana. (5) Yhdenmukaisella tavalla sekä yhteisön sisäisessä että ulkoisessa kaupassa käytettävää yhdistettyä nimikkeistöä olisi yksinkertaistettava, jotta erityisesti pienten ja keskisuurten yritysten olisi helpompi käyttää järjestelmää. Tässä yhteydessä olisi otettava huomioon niiden keskustelujen tulokset, joita komissio SLIM-aloitteen mukaisesti käy parhaillaan jäsenvaltioiden sekä Euroopan teollisuuden ja kaupan järjestöjen kanssa, kuitenkin niin, että säilytetään yhden nimikkeistön periaate. (6) Yksinkertaistamiskynnykset ovat tehokas keino erityisesti pk-yritysten tiedonantovelvollisuudesta aiheutuvan taakan keventämiseksi, OVAT ANTANEET TÄMÄN ASETUKSEN: 1 artikla Korvataan asetuksen (ETY) N:o 3330/91 28 artiklan 5 kohdan ensimmäinen alakohta seuraavasti: "5. Yksinkertaistamiskynnyksillä annetaan tietojen toimittamisesta vastuussa oleville osapuolille mahdollisuus poiketa 23 artiklasta siten, että osapuolten on ilmoitettava 13 artiklan 1 kohdassa tarkoitetuissa ilmoituksissa vain ne korkeintaan kymmenen yksityiskohtaisinta asiaankuuluvaa yhdistetyn nimikkeistön alanimikettä, jotka ovat arvoltaan suurimpia, ja niiden on ryhmiteltävä muut tuotteet jäljelle jääviin alanimikkeisiin, jotka komissio vahvistaa 30 artiklan yksityiskohtaisten sääntöjen mukaisesti. Kunkin mainitun alanimikkeen osalta on ilmoitettava 21 artiklan toisessa luetelmakohdassa tarkoitetun koodin lisäksi joko jäsenvaltio, josta tavarat ovat lähtöisin, tai määräjäsenvaltio, sekä tavaroiden arvo." 2 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Sitä sovelletaan 1 päivästä tammikuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty ... Euroopan parlamentin puolesta Puhemies ... Neuvoston puolesta Puheenjohtaja ... (1) EYVL C 245, 12.8.1997, s. 12 ja EYVL C 164, 29.5.1998, s. 14. (2) Lausunto annettu 29. Lokakuuta 1997 (EYVL C 19, 21.1.1998, s. 52). (3) Euroopan parlamentin lausunto, annettu 1. huhtikuuta 1998 (EYVL C 138, 4.5.1998, s. 92) neuvoston yhteinen kanta, vahvistettu 28. helmikuuta 2000 ja Euroopan parlamentin päätös, tehty ... (ei vielä julkaistu virallisessa lehdessä). (4) EYVL L 316, 16.11.1991, s. 1, asetus sellaisena kuin se on viimeksi muutettuna asetuksella (EY) N:o 1182/1999 (EYVL L 144, 9.6.1999, s. 1). NEUVOSTON PERUSTELUT I JOHDANTO 1. Komissio esitti 4. kesäkuuta 1997 Euroopan yhteisön perustamissopimuksen 100 a artiklaan (uuden numeroinnin mukaisesti 95 artiklaan) perustuvan ehdotuksen(1), joka koski jäsenvaltioiden välisen tavarakaupan tilastojen tuotenimikkeistön yksinkertaistettua soveltamista. 2. Euroopan parlamentti antoi lausuntonsa 1. huhtikuuta 1998(2) ja talous- ja sosiaalikomitea 29. lokakuutta 1997(3). Komissio esitti Euroopan parlamentin lausunnon johdosta muutetun ehdotuksen 27. huhtikuuta 1998(4). 3. Neuvosto vahvisti yhteisen kantansa 28 päivänä helmikuuta 2000 perustamissopimuksen 251 artiklan mukaisesti. II TAVOITE 4. Intrastat-järjestelmä on otettu käyttöön 1. tammikuuta 1993, jolloin yhteisön sisäisistä tullimuodollisuuksista luovuttiin. Tässä järjestelmässä vahvistetaan säännöt, jotka koskevat jäsenvaltioiden välisen tavarakaupan tilastojen keruuta ja laatimista. Ehdotuksen tavoitteena on, että jäsenvaltioiden välisen kaupan tilastoja koskevien ilmoitusten tekeminen olisi yksinkertaisempaa ilmoitusvelvollisille, erityisesti pienille ja keskisuurille yrityksille. III YHTEINEN KANTA 5. Annettaessa jäsenvaltioiden välisen tavarakaupan tilastoja koskevaa asetusta toimitettavien tietojen vähentämiseksi(5) neuvosto ilmoitti aikovansa tarkastella tuotenimikkeistöä koskevaa ehdotusta yhden nimikkeistön periaatteen puitteissa ja ottaen huomioon Euroopan parlamentin tarkistukset ja komission SLIM-aloitteen (sisämarkkinoiden lainsäädännön yksinkertaistamisen) puitteissa käymät keskustelut. 6. Ehdotusta on yleisesti ottaen muokattu neuvostossa käydyssä keskustelussa. Yhteiseen kantaan sisältyy kuitenkin suurin osa Euroopan parlamentin tarkistuksista. 7. Yhdistetyn nimikkeistön käytön yksinkertaistamista koskeva tarkistus 3 sisältyy johdanto-osan 4 kappaleeseen. Tarkistus 4, jonka tarkoituksena on nimikkeistön yksinkertaistaminen kokeiluhankkeena, sisältyy johdanto-osan 5 kappaleeseen. 8. Yhteisön sisäisessä ja ulkoisessa kaupassa noudatettavaa nimikkeistön yhdenmukaista käyttöä koskeva periaate (tarkistus 5) sisältyy johdanto-osan 5 kappaleeseen. 9. Komission, jäsenvaltioiden ja Euroopan teollisuuden ja kaupan alan järjestöjen yhteistyötä koskevien tarkistusten 6 ja 7 sisältö on lisätty johdanto-osan 5 kappaleeseen. 10. Neuvosto hyväksyi osittain myös tarkistuksen 8. Yhteisen kannan 28 artiklan 5 kohdassa edellytetään, että tavarat ilmoitetaan voimassa olevan yhdistetyn nimikkeistön alanimikkeinä. Neuvosto hyväksyy myös tarkistuksen 8 toisen osan periaatteet pienten ja keskisuurten yritysten ilmoitustaakan keventämisestä. Neuvosto pitää kuitenkin tarkoituksenmukaisempana tämän keventämisen toteuttamista muulla tavoin; neuvosto katsoo, että pk-yritysten on mainittava enintään kymmenen arvoltaan suurinta alanimikettä ja ryhmiteltävä muut tuotteet jäljelle jääviin alanimikkeisiin yksityiskohtaisten sääntöjen mukaisesti, jotka komissio vahvistaa asetuksen (ETY) N:o 3330/91 30 artiklassa säädetyn menettelyn mukaisesti. 11. Neuvosto katsoo yleisesti ottaen, että se on suurimman osan tarkistuksista hyväksyttyään saavuttanut sopivan tasapainon tavoitteiden välillä, joita ovat pk-yritysten ilmoittamistaakan keventäminen ja toisaalta luotettavien tilastojen tarve. (1) EYVL C 245, 12.8.1997, s. 12. (2) EYVL C 138, 4.5.1998, s. 90. (3) EYVL C 19, 21.1.1998, s. 52. (4) EYVL C 164, 29.5.1998, s. 14. (5) EYVL L 144, 9.6.1999, s. 1.